ประกาศสำนักงานคณะกรรมการกำกับและส่งเสริมการประกอบธุรกิจประกันภัย เรื่อง หลักเกณฑ์ วิธีการขอรับและการจ่ายเงินชดเชยส่วนต่างเบี้ยประกันภัยสำหรับกรมธรรม์ประกันภัยทรัพย์สินคุ้มครองภัยก่อการร้ายพ.ศ. 2556

ประกาศสำนักงานคณะกรรมการกำกับและ

ประกาศสำนักงานคณะกรรมการกำกับและ
ส่งเสริมการประกอบธุรกิจประกันภัย
เรื่อง
หลักเกณฑ์ วิธีการขอรับและการจ่ายเงินชดเชยส่วนต่างเบี้ยประกันภัย
สำหรับกรมธรรม์ประกันภัยทรัพย์สินคุ้มครองภัยก่อการร้าย
พ.ศ. ๒๕๕๖[๑]

เพื่อให้การสนับสนุนการจ่ายเงินชดเชยส่วนต่างเบี้ยประกันภัยให้แก่ผู้ประกอบการในเขตพัฒนาพิเศษเฉพาะกิจดำเนินการต่อไป
ประกอบกับมีมติคณะรัฐมนตรี เมื่อวันที่ ๒๕ ธันวาคม ๒๕๕๕
เห็นชอบให้ขยายระยะเวลาการดำเนินการมาตรการชดเชยส่วนต่างเบี้ยประกันภัยทรัพย์สินคุ้มครองภัยก่อการร้าย
และมติคณะรัฐมนตรี เมื่อวันที่ ๒๗ สิงหาคม ๒๕๕๖ เห็นชอบการขอทบทวนมติคณะรัฐมนตรี เมื่อวันที่
๒๕ ธันวาคม ๒๕๕๕
ให้ศูนย์อำนวยการบริหารจังหวัดชายแดนภาคใต้เป็นหน่วยงานเสนอตั้งงบประมาณรายจ่ายประจำปีตามค่าใช้จ่ายที่เกิดขึ้นจริง
สำนักงานคณะกรรมการกำกับและส่งเสริมการประกอบธุรกิจประกันภัยจึงออกประกาศไว้ ดังนี้

ข้อ ๑  ประกาศนี้เรียกว่า
ประกาศสำนักงานคณะกรรมการกำกับและส่งเสริมการประกอบธุรกิจประกันภัย เรื่อง
หลักเกณฑ์
วิธีการขอรับและการจ่ายเงินชดเชยส่วนต่างเบี้ยประกันภัยสำหรับกรมธรรม์ประกันภัยทรัพย์สินคุ้มครองภัยก่อการร้าย
พ.ศ. ๒๕๕๖

ข้อ ๒  ประกาศนี้ให้ใช้บังคับตั้งแต่วันประกาศเป็นต้นไป

ข้อ ๓  ในประกาศนี้
สำนักงาน หมายความว่า
สำนักงานคณะกรรมการกำกับและส่งเสริมการประกอบธุรกิจประกันภัย
คณะกรรมการ หมายความว่า
คณะกรรมการพิจารณาช่วยเหลือผู้ประกอบการจากภัยก่อการร้ายในเขตพัฒนาพิเศษเฉพาะกิจ

ข้อ ๔  ผู้ประกอบการที่เอาประกันภัยทรัพย์สินที่มีสิทธิขอรับเงินชดเชยส่วนต่างเบี้ยประกันภัยในอัตราร้อยละ
๐.๓ ถึงร้อยละ ๒
สำหรับกรมธรรม์ประกันภัยทรัพย์สินที่มีความคุ้มครองภัยก่อการร้ายต้องมีลักษณะดังนี้
(๑)
เป็นผู้ประกอบการที่เอาประกันภัยทรัพย์สินที่ตั้งอยู่ในเขตพัฒนาพิเศษเฉพาะกิจ
ประกอบด้วย จังหวัดยะลา ปัตตานี นราธิวาส สตูล และ ๔ อำเภอ ของจังหวัดสงขลา
(อำเภอจะนะ อำเภอนาทวี อำเภอสะบ้าย้อย และอำเภอเทพา)
ตามกรมธรรม์ประกันภัยทรัพย์สินคุ้มครองภัยก่อการร้ายหรือกรมธรรม์ประกันภัยที่มีความคุ้มครองภัยก่อการร้าย
(๒) กรมธรรม์ประกันภัยทรัพย์สินคุ้มครองภัยก่อการร้าย
หรือกรมธรรม์ประกันภัยที่มีความคุ้มครองภัยก่อการร้าย มีระยะเวลาประกันภัยเริ่มต้น
ระหว่างวันที่ ๑ มกราคม ๒๕๕๖ ไปจนถึงวันที่ ๓๑ ธันวาคม ๒๕๕๗
(๓) จ่ายเบี้ยประกันภัยสำหรับกรมธรรม์ประกันภัยดังกล่าวครบถ้วนแล้ว

ข้อ ๕  การชดเชยเงินส่วนต่างเบี้ยประกันภัย
มีระยะเวลาไม่เกิน ๒ ปี ตั้งแต่วันที่ ๑ มกราคม ๒๕๕๖ ถึงวันที่ ๓๑ ธันวาคม ๒๕๕๗

ข้อ ๖  ส่วนต่างเบี้ยประกันภัยที่ได้รับการชดเชยไม่รวมอากรแสตมป์และภาษีมูลค่าเพิ่ม

ข้อ ๗  การขอรับเงินชดเชยส่วนต่างเบี้ยประกันภัย
ให้ทำตามแบบ กร.๑ ท้ายประกาศนี้ และให้ยื่นคำขอพร้อมเอกสารหลักฐานตามที่ระบุไว้ในคำขอต่อสำนักงาน
หรือสำนักงานจังหวัด
ให้สำนักงานหรือสำนักงานจังหวัดตรวจสอบเอกสารหลักฐานประกอบคำขอตามวรรคหนึ่ง
ถ้าเห็นว่าครบถ้วนถูกต้อง
ให้ส่งคำขอและเอกสารดังกล่าวต่อคณะกรรมการพิจารณาตามหลักเกณฑ์ในประกาศนี้

ข้อ ๘  ในการพิจารณา
เมื่อคณะกรรมการเห็นชอบให้จ่ายเงินชดเชยส่วนต่างเบี้ยประกันภัย ให้ส่งเรื่องต่อศูนย์อำนวยการบริหารจังหวัดชายแดนภาคใต้
หรือหน่วยราชการที่เกี่ยวข้องกับการเบิกจ่ายเงินดังกล่าว
ดำเนินการเบิกจ่ายเงินให้ผู้ประกอบการที่เอาประกันภัยทรัพย์สินดังกล่าวต่อไป

ข้อ ๙  กรณีมีการบอกเลิกกรมธรรม์ประกันภัยทรัพย์สินคุ้มครองภัยก่อการร้ายหรือกรมธรรม์ประกันภัยที่มีความคุ้มครองภัยก่อการร้าย
ไม่ว่าผู้เอาประกันภัยหรือบริษัทประกันภัยเป็นผู้บอกเลิก ให้บริษัทคืนเบี้ยประกันภัยตามเงื่อนไขการบอกเลิกกรมธรรม์ประกันภัยดังกล่าวให้แก่ผู้เอาประกันภัยโดยจ่ายคืนเบี้ยประกันภัยผ่านสำนักงานและให้สำนักงานมีสิทธิหักเงินชดเชยส่วนต่างเบี้ยประกันภัยโดยจ่ายคืนให้กับทางราชการตามอัตราส่วนสำหรับระยะเวลาที่เหลืออยู่

ประกาศ
ณ วันที่ ๒๔ ธันวาคม พ.ศ. ๒๕๕๖
ประเวช
 องอาจสิทธิกุล
เลขาธิการ

[เอกสารแนบท้าย]

๑. คำขอรับเงินชดเชยส่วนต่างเบี้ยประกันภัย สำหรับกรมธรรม์ประกันภัยทรัพย์สินที่มีความคุ้มครองภัยก่อการร้าย
(แบบ กร.๑)

(ดูข้อมูลจากภาพกฎหมาย)

ปริยานุช/ผู้จัดทำ
๑๐ กุมภาพันธ์
๒๕๕๗

อุษมล/ผู้ตรวจ
๒๖ กุมภาพันธ์
๒๕๕๗

[๑] ราชกิจจานุเบกษา
เล่ม ๑๓๑/ตอนพิเศษ ๑๙ ง/หน้า ๑๐/๒๘ มกราคม ๒๕๕๗